ELŐTERJESZTÉS

**Szombathely Megyei Jogú Város Közgyűlésének 2019. május 16-i rendkívüli ülésére**

**Javaslat**

**a** **Haladás Sportkomplexum Fejlesztő Nonprofit Kft. részére tagi kölcsön biztosítására**

Magyarország Kormánya az 1251/2019. (IV. 30.) Korm. határozatában határozott a szombathelyi Haladás Sportkomplexum működtetésével összefüggő kormányzati intézkedésekről. A határozat értelmében a Kormány Magyarország sportélete iránti elkötelezettségéből a sport ágazat tekintetében kiemelt jelentőségű feladat a sportolók (ideértve mind a verseny-, mind az utánpótlás-, mind a szabadidős sportolók) kiszolgálását biztosító sportlétesítmények fejlesztése, valamint a megvalósult sportlétesítmények kapcsán kiemelt cél, hogy azok hosszú távon szolgálhassák a sportolók igényeit. A határozat 1. pontjában a Kormány egyetértett a szombathelyi Haladás Sportkomplexum (a továbbiakban: Sportkomplexum) működtetéséhez központi költségvetési támogatás biztosításával; a 2. pontban a Kormány felhívta az emberi erőforrások miniszterét, hogy gondoskodjon a Sportkomplexum működtetéséhez a 2019. évben szükséges 297 800 000 forint központi költségvetési támogatás biztosításáról a Magyarország 2019. évi központi költségvetéséről szóló 2018. évi L. törvény 1. melléklet XX. Emberi Erőforrások Minisztériuma fejezet, 20. Fejezeti kezelésű előirányzatok cím, 24. Sportlétesítmények fejlesztése és kezelése alcím, 11. Sportlétesítmények fejlesztése és fenntartása jogcímcsoport, 2. Állami, önkormányzati és egyéb sportlétesítmények fejlesztése, fenntartása jogcím terhére.

A határozat 3. pontja értelmében az 1. pont szerinti célra, a 2. pont alapján biztosított forrás terhére a Szombathelyi MÁV Haladás Sportegyesület (nyilvántartási száma: 18-02-0000168, székhelye: 9700 Szombathely, Rohonci u. 3.) részére az emberi erőforrások minisztere – külön pályázat és kérelem benyújtása nélkül, támogatási előlegként az államháztartásról szóló törvény végrehajtásáról szóló 368/2011. (XII. 31.) Korm. rendelet 101/A. § hatálya alá tartozó – 2020. január 31-éig történő elszámolási kötelezettséggel támogatást nyújt, a támogatás felhasználásának és elszámolásának részletes feltételeit meghatározó támogatói okirat alapján.

A Kormány fenti döntése lehetővé teszi, hogy a Sportkomplexum működtetése akár önkormányzati támogatás nélkül, központi költségvetési támogatás terhére történjen. Ennek érdekében javaslom, hogy a Közgyűlés kérje fel a Haladás Sportkomplexum Nonprofit Kft. ügyvezetőjét a Sportkomplexum működtetéséhez kapcsolódó használói jogviszonyok felülvizsgálatára, és a kormányzati támogatást figyelembe vevő, annak teljes körű felhasználását és elszámolását lehetővé tevő, a 1251/2019. (IV. 30.) Korm. határozattal összhangban lévő új szerződés(ek) kidolgozására.

A Korm. határozat alapján a Szombathelyi MÁV Haladás Sportegyesület részére biztosított 298 M Ft összegű támogatás tényleges felhasználásra várhatóan 2019. második félévében kerülhet sor a szükséges dokumentumok elkészülte után. Tekintettel arra, hogy a Szombathelyi MÁV Haladás Sportegyesület 2019. évben mindösszesen 22 M Ft önkormányzati támogatást használt fel a létesítmény bérleti díjának megfizetésére, ezért az átmeneti időszakban (a központi forrás felhasználhatóságáig) Önkormányzatunknak gondoskodni kell a kizárólagos tulajdonában lévő gazdasági társaság működőképességének fenntartásáról. Előzőekre figyelemmel javasolom, hogy Önkormányzatunk tagi kölcsön nyújtásával biztosítsa a Sportkomplexum folyamatos és zavartalan működtetését az alábbi ütemezés szerint:

* 2019. május hónapban: 51.200.000 Ft
* 2019. június hónapban: 26.000.000 Ft
* 2019. július hónapban: 27.500.000 Ft
* 2019. augusztus hónapban: 25.500.000 Ft
* 2019. szeptember hónapban: 38.000.000 Ft (mindösszesen: 168.200.000 Ft).

Javaslom, hogy a Sportkomplexum működtetésével kapcsolatosan felmerült és a jövőben várható költségek átmeneti fedezetéül szolgáló tagi kölcsön havi bontásban, a tárgyhónap 5. napjáig (május hónapban május 21. napjáig) kerüljön folyósításra, azzal, hogy a folyósított kölcsön összegét a társaság legkésőbb 2019. december 31-ig köteles az Önkormányzatnak visszafizetni. A Korm. határozat szerinti 297.800.000.-Ft összegű támogatás garanciális forrása a tagi kölcsön visszafizetésének.

Tájékoztatom a Tisztelt Közgyűlést arról, hogy a Szombathelyi Haladás Labdarúgó és Sportszolgáltató Kft. és a Haladás Sportkomplexum Fejlesztő Nonprofit Kft. között jelenleg is érvényes bérleti szerződés áll fenn 2019. június 30. napjáig. A felek március elején megkezdték a tárgyalásokat annak érdekében, hogy a bérleti szerződés aláírása mielőbb megtörténhessen.

A Haladás Sportkomplexum Fejlesztő Nonprofit Kft. 2019. március 26-án megküldte a Szombathelyi Haladás Labdarúgó és Sportszolgáltató Kft. részére a közösen egyeztetettek alapján a 2019.07.01-2020.06.30. közötti időszakra vonatkozó bérleti szerződés tervezetét. A Szombathelyi Haladás Labdarúgó és Sportszolgáltató Kft. a szerződéssel kapcsolatban ezt követően 2019. május 2-án jelezte az üzemeltető felé, hogy a licenc kérelemhez 2019. május 3-án 24 óráig be kell adnia a következő szezonra érvényes aláírt bérleti szerződését. Bérleti szerződés hiányában a Kft. nem kapott volna licencet. Tekintettel arra, hogy a Közgyűlés szándéka szintén az NB-s licenc megszerzése volt, ezért a bérleti szerződés aláírásra került azzal, hogy a Szombathelyi Haladás Labdarúgó és Sportszolgáltató Kft. ügyvezetője külön nyilatkozatban vállalt kötelezettséget arra, hogy ha a közgyűlés bármilyen módosítást kezdeményez a szerződésben, azt a közgyűlési határozatban foglaltak szerint fogja módosítani. A Korm. határozatban írtakra figyelemmel várhatóan szükségszerű lesz a szerződés módosítása. A bérleti szerződés az előterjesztés melléklete.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2019. május 10.**

**/: Dr. Puskás Tivadar :/**

**Határozati javaslat**

**…./2019. (V.16.) Kgy. sz. határozat**

1. A Közgyűlés tudomásul veszi az 1251/2019. (IV. 30.) Korm. határozattal kapcsolatos tájékoztatást.

2. A Közgyűlés figyelemmel a Korm. határozatban foglaltakra, felkéri a Haladás Sportkomplexum Nonprofit Kft. ügyvezetőjét a Sportkomplexum működtetéséhez kapcsolódó használói jogviszonyok felülvizsgálatára, és a kormányzati támogatást figyelembe vevő, annak teljes körű felhasználását és elszámolását lehetővé tevő, a 1251/2019. (IV. 30.) Korm. határozattal összhangban lévő új szerződés(ek) kidolgozására.

3. A Közgyűlés felkéri a Haladás Sportkomplexum Nonprofit Kft. ügyvezetőjét, hogy az átdolgozott szerződéseket és azok figyelembe vételével a társaság üzleti tervét terjessze a Közgyűlés elé jóváhagyásra.

4. A Közgyűlés úgy határoz, hogy a Sportkomplexum működtetésével kapcsolatosan felmerült és jövőben várható költségek átmeneti fedezetére mindösszesen 168.200.000 Ft összegű tagi kölcsönt biztosít a Haladás Sportkomplexum Nonprofit Kft. részére havi bontásban az alábbiak szerint:

* 2019. május hónapban: 51.200.000 Ft
* 2019. június hónapban: 26.000.000 Ft
* 2019. július hónapban: 27.500.000 Ft
* 2019. augusztus hónapban: 25.500.000 Ft
* 2019. szeptember hónapban: 38.000.000 Ft.

A tagi kölcsön a tárgyhónap 5. napjáig (május hónapban május 21. napjáig) kerül folyósításra, azzal, hogy a folyósított kölcsön összegét a társaság legkésőbb 2019. december 31-ig köteles az Önkormányzatnak visszafizetni.

5. A Közgyűlés felhatalmazza a polgármestert, hogy a tagi kölcsön szerződést aláírja.

6. A Közgyűlés a Sportkomplexum Nonprofit Kft. és a Szombathelyi Haladás Labdarúgó és Sportszolgáltató Kft. közötti bérleti szerződés megkötéséről szóló tájékoztatást tudomásul veszi.

**Felelős**: Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

 (A végrehajtásért felelős: Lakézi Gábor, a Városüzemeltetési Osztály vezetője

 Gál Sándor, a Haladás Sportkomplexum Fejlesztő Nonprofit Kft. ügyvezetője)

**Határidő**: 1. 2. 4.és 6. pontok: azonnal

 3. pont: 2019. június 30.

 5. pont: 2019. május 20.